
Rezumat 


Articolul de faţă privind şcolile şi bisericile româneşti din Peninsula Balcanică 
în perioada 1918-1948 este realizat pe baza unor documente identificate în fonduri 
păstrate la Arhivele Diplomatice ale Ministerului Afacerilor Externe şi la Direcţia 
Arhivelor Naţioanle Istorice Centrale din Bucureşti. Au fost studiate şi selectate 
documente de cea mai mare semnificaţie în scopul prezentării evoluţiei situației 
şcolilor şi bisericilor comunităţilor româneşti situate la sud de Dunăre începând cu 
anul 1864, când a fost înființată prima şcoală în Târnova (Macedonia) şi până în 
1948 când statul român a abandonat acţiunea iniţiată de conducătorul Al. loan Cuza. 
Articolul prezintă această situaţie, foarte dramatică, a comunităților româneşti din 
Balcani pe baza documentelor de arhivă. 


Cuvinte cheie: Școli, Biserici, Balcani, Români 


Peninsula Balcanică reuneşte popoare de obârşii diferite, de limbi şi de 
religii diferite, alcătuind un mozaic etnico-lingvistic extraordinar. 

Această convieţuire, unică în felul ei, s-a făcut pe un temei geografic 
care a favorizat circulația oamenilor şi informaţiilor culturale de o parte şi 
de alta a lanțurilor muntoase care o străbat precum şi de o parte şi de alta a 
Dunării. 

Spre nord ea este larg deschisă spre Europa Centrală; prin zona 
Dobrogei şi Marea Neagră este deschisă spre Rusia meridională; Marea 





” Prezentul articol a fost publicat într-o formă mai extinsă, ca Introducere la volumul de 
documente: Școli şi biserici româneşti din Peninsula Balcanică. Documente (1564-1948), 
vol. I, Bucureşti, Editura Universităţii din Bucureşti, 2004, 666 p. Documentele au fost 
adunate şi selecționate de Adina Berciu-Drăghicescu şi Maria Petre. Introducerea, ca şi 
studiul de faţă au fost alcătuite împreună cu Maria Petre. 

Adriatică o leagă de Italia; insulele Marii Egee o leagă de Asia Mică (1). 
Astfel deasupra Peninsulei Balcanice s-au întâlnit civilizații din trei zone: 
din Orient, din Occident şi din Nord. S-au întâlnit şi s-au amestecat pe solul 
ei influențând mai departe civilizaţia românească din zona carpato- 
danubiano-pontică şi din zona sud-est europeană. 

Relieful Peninsulei Balcanice este preponderent muntos, favorizând 
uneori izolarea grupurilor etnice. Se poate grupa în trei mari regiuni: prima 
este aceea a Alpilor dinarici, a doua o constituie masivul Rodopi iar ultima 
este regiunea munţilor Albaniei, Greciei şi Serbiei (2). Munţii sunt acoperiți 
cu păduri, dar în multe locuri sunt lipsiţi de vegetaţie, ceea ce a făcut ca 
aşezările omeneşti să rămână destul de izolate, dar nu au constituit un 
obstacol pentru circulația populației româneşti şi a ideilor. Regiunea este 
străbătută în partea nordică de un sistem hidrografic foarte complex alcătuit 
din: Dunăre şi afluenții săi: Drava, Sava, Morava şi Iskerul. La acestea se 
adaugă câteva cursuri de apă puţin importante: Vardarul, Struma, Marița, 
Neretva, Drina şi Shkumbi. 

Cu toată vitregia pământului, aspru şi puţin ospitalier, în aceste locuri 
au putut să trăiască alături de greci, sârbi, croați, sloveni, bulgari şi populații 
descendente din traci: albanezii şi românii balcanici. 

Locuitorii de origine romanică din sudul Dunării cunoscuţi sub diverse 
denumiri precum: aromâni, macedoromâni, vlahi transbalcanici, fârşeroți, 
români epiroți, megleno-români au constituit un element deosebit din punct 
de vedere etnic şi social, dar mai ales cultural în civilizaţia balcanică. 

În documente, cel mai des sunt numiţi români, aşa cum aceştia înşişi 
se autointitulau considerându-se o parte componentă a naţiunii române (3). 

Despre românii balcanici ne-au lăsat relatări interesante cronicarii 
bizantini şi cei români; au fost analizaţi şi de reprezentanţii Şcolii Ardelene; 
generația paşoptistă şi post paşoptistă s-a ocupat şi ea în mod special de 
românii de la sud de Dunăre (4). 

Din a doua jumătate a secolului al XIX-lea istoria şi existenţa 
românilor sud-dunăreni a devenit fie subiect de cercetare, fie obiect de 
controverse între etnografi, istorici, lingvişti. Tot din a doua jumătate a 
secolului al XIX-lea de soarta românilor sud-dunăreni se vor interesa 
istorici, geografi, etnologi şi literați apuseni, care vor călători în această 
zonă a Europei, lăsându-ne relatări deosebite, impresionante chiar. Viaţa lor, 
sub toate aspectele a stat în centrul istoriografiei occidentale, dar şi a celei 
româneşti (5). 

După anul 1945 intrând în perioada comunistă, peste soarta şi istoria 
comunității româneşti din Peninsula Balcanică s-a aşternut o tăcere şi un 
dezinteres total. Şcolile, liceele şi bisericile le-au fost desființate, iar limba 
interzisă (6). 

Situaţia românilor de peste hotare este considerată „o mare tragedie a 
secolului XX şi XXI”. Astăzi în afara granițelor trăiesc circa 14 milioane de 
români, din care o bună parte se află situaţi geografic în jurul României. 

* 


E % 


Românii erau foarte numeroşi în Evul Mediu, în epoca modernă şi în 
primele decenii ale secolului XX, în Peninsula Balcanică ocupând teritorii 
de la Marea Adriatică la Marea Neagră (7). Provinciile locuite de români şi 
denumite vlahii erau următoarele: Vlahia Mare; Vlahia de Sus (Epir); 
Vlahia Mică (Acarnia, Ohrida, Locrida). În Serbia şi Bulgaria erau: Vlahia 
Albă, Vlahia Rodopi, Vlahia Tracică, Vlahia Sirmium, pe râul Sava: Vlahia 
Bătrână sau Valahia Veche (Bosnia)(8). 

De asemenea în toți munții şi în mai toate localitățile din nordul 
Greciei continentale se aflau o mulțime de târguri şi sate locuite de români. 
Numeroase familii româneşti se mai aflau în primul deceniu al secolului al 
XX-lea în Insulele Ionice: Corfu, Zante şi în Insula Santa Maura. 

Mai menționăm că grupul de români care se afla aşezat în jurul 
Pindului se întindea de la nord-vest de Berat, în Albania, spre sud în Epir şi 
dincolo de Kardiţa, în Tesalia răsfirându-se spre est în Macedonia şi către 
sud-vest în regiunile Acarnaniei şi Aspropotamului. Grupul de aromâni din 
vilaietul Salonicului, Xeresului, Xantelui şi Monastirului era format din alte 
grupuri venite din Munţii Gramos, Moscopole şi Pind, iar prin ţinuturile 
Meglenei prin Albania şi prin Macedonia se aflau comune locuite numai de 
români(9). 

Referitor la acest aspect, în anul 1936 cu ocazia discursului de primire 
în Academia Română Th. Capidan constata cu satisfacție: „Astăzi, uitându- 
se cineva pe harta etnografică a Peninsulei Balcanice rămâne uimit de 
împrăştierea lor (a românilor - n.n.) extraordinară, mai ales în părțile de 
miazăzi, unde aceste populaţiuni se înfăţişează sub o formă fragmentară față 
de blocul unitar şi indivizibil al românismului din nordul Dunării. Prima 
expresie ce se desprinde din acest aspect, aproape unic în istoria unui popor, 
este că, oricât de răsfirate apar aceste populațiuni pe cuprinsul Peninsulei 
Balcanice, originea lor trebuie căutată nu numai în ținutul carpato-dunărean, 
dar şi în Pind”(10). 

În zonele şi localităţile acestea s-au înființat şcoli şi biserici prin 
eforturile comunităților locale, dar mai ales prin sprijinul acordat de statul 
român. 

Toponimia este şi ea o dovadă de necontestat a prezenței şi păstrării 
elementului românesc în Peninsula Balcanică. Şi astăzi sunt multe regiuni 
din Grecia, Bulgaria, Serbia, unde toponimia mai are încă caracter 
românesc. 


210 


Numărul şi răspândirea actuală a românilor balcanici nu se poate 
stabili cu exactitate. După cercetătorul Max Demeter Peyfuss „nu pare deloc 
greşit să acceptăm că astăzi, în sud-estul Europei există cca 400.000 de 
aromâni(11). 

Românii balcanici, populaţie minoritară aflată în sânul populaţiei 
majoritare greceşti, bulgăreşti, sârbeşti, albaneze au luptat pentru obținerea 
unor deziderate cu caracter național. 

Lupta națională a românilor balcanici s-a dus pe trei planuri distincte: 
învățământ în limba naţională, organizare bisericească proprie până la 
recunoaşterea unui episcop român, şi în cele din urmă reprezentare 
proporțională, pe baze etnice în diversele organisme locale. Acţiunea de 
trezire a conştiinţei naţionale a început la sfârşitul secolului al XVIII-lea, 
culminând în a doua jumătate a secolului următor cu înființarea de şcoli şi 
biserici în limba română(12), cu sprijinul statului român. 

Aspiraţiile naționale ale românilor nu au vizat nici alipirea la România 
ŞI nici crearea unui stat propriu în Balcani. Ei doreau drepturi cetăţeneşti 
egale cu ale celorlalte naţiuni ale Imperiului Otoman şi autonomie culturală. 


Învăţământul românesc în Peninsula Balcanică 

Înfiinţarea de şcoli în a doua jumătate a secolului al XIX-lea la 
românii sud-dunăreni a fost pregătită de apariția unor lucrări cu caracter 
istorico-lingvistic(13). 

Ideea înființării unor şcoli în limba română pentru românii din 
Balcani o observăm la conducătorii revoluției de la 1848: Nicolae Bălcescu, 
Dimitrie Bolintineanu, lon Ghica, Ion Ionescu de la Brad ş.a. care sesizând 
prezența masivă a românilor în sudul Dunării s-au gândit imediat la aspectul 
educativ şi religios. 

Prima intervenție oficială, pe lângă guvernul otoman, privind 
înființarea unei şcoli româneşti pentru românii supuşi otomani a făcut-o, 
între anii 1860-1861, Costache Negri în calitatea sa de agent diplomatic al 
României la Constantinopol. El a insistat pe lângă sultan ca să se ia măsuri 
„pentru scăparea de la moarte ca naţiune a românilor din Macedonia, 
Tesalia, Epir, Albania”. 

În anul 1860 a luat ființă la Bucureşti Comitetul Macedoromân, cu 
misiunea de a pregăti terenul pentru înfiinţarea de şcoli şi biserici printre 
românii din Imperiul Otoman: „Comitetul Macedoromân din Bucureşti a 
luat însărcinarea a dirija introducerea limbii naţionale în toate oraşele şi 
târgurile româneşti”. Sămânţa fusese aruncată cu curaj şi roadele nu vor 
întârzia să apară. 

În perioada domniei lui Alexandru Ioan Cuza (1859-1866) au apărut şi 
primele succese în „,bătălia” pentru învățământ românesc în Peninsula 
Balcanică. 

În anul 1863, Mihail Kogălniceanu, prim-ministru al României, hotăra 
crearea unui fond din bugetul statului pentru ajutorarea bisericilor şi şcolilor 
româneşti din Peninsula Balcanică. 

În 29 aprilie 1864 Ministrul Cultelor şi Instrucțiunii Publice, Dimitrie 
Bolintineanu propunea ca din fondul de 10.000 de lei prevăzut pentru 
susținerea şcolilor din Imperiul Otoman să se trimită cât mai repede acolo o 
sumă de bani, întrucât acestea sunt „amenințate a se închide din lipsa banilor 
necesari”. 

În acelaşi an, primul ministru Mihail Kogălniceanu, ministrul Cultelor 
şi Instrucțiunii Publice, Dimitrie Bolintineanu şi secretarul V. A. Urechia au 
hotărât ca Ministerul Instrucțiunii Publice să prevadă un buget de 14.000 lei 
pentru ajutorarea şcolilor şi românilor din Balcani(14). 

În anul următor s-au acordat 20.000 lei din buget pentru întemeierea 
unui internat la Bucureşti, pentru copiii românilor din Balcani. 

Dimitrie  Atanasescu, proprietar al unui atelier de croitorie la 
Constantinopol, a aflat despre manifestul Comitetului Macedo-Român din 
Bucureşti care-i îndemna pe tinerii români să vină la Bucureşti pentru a se 
pregăti să devină dascăli în Macedonia. A sosit în ţară şi, după absolvirea 
studiilor la Liceul ,„„Matei Basarab” din Bucureşti, s-a reîntors în Macedonia 
unde, la 2 iulie 1864, a deschis în comuna Târnova prima şcoală românească 
de la sudul Dunării(15). 

În 1865 s-a înfiinţat la Bucureşti Institutul Macedoromân pe lângă 
Biserica Sfinţii Apostoli, condus de arhimandritul Averchie care avea şi el 
drept obiectiv înființarea de şcoli în Balcani şi formarea de cadre didactice. 

După 1878 dezvoltarea învățământului s-a făcut într-un cadru mult mai 
favorabil creat de Tratatul de la Berlin din 1878 care confirma, printre altele, 
libertatea de conştiinţă a locuitorilor Imperiului Otoman. Dar autoritățile 
otomane refuzau să ia hotărâri mai îndrăzneţe cu privire la drepturile 
românilor. 

În urma presiunilor românilor, guvernul otoman va aproba, cu toată 
opoziţia grecilor, libera practicare a învățământului în limba română. Marele 
vizir Savfet Paşa a emis în septembrie 1878 Ordinul viziral nr. 303 prin care 
cerea autorităţilor locale (valului Salonicului şi Ianinei, valul, în epocă, era 
guvernatorul unui vilaiet) să nu împiedice funcționarea şcolilor române(16). 

La elaborarea şi emiterea acestui act o contribuție esențială a avut 
profesorul Apostol Mărgărit. Consecințele au fost deosebit de importante 
pentru învățământul românesc, numărul şcolilor a crescut cu câteva zeci în 
numai Câţiva ani. 

Situaţia şcolilor române din Turcia a fost încredinţată de către 
guvernul român unui Inspector General al Şcolilor Române din Balcani, 
funcție ce va fi deţinută din 1878 şi până în 1902 de profesorul Apostol 
Mărgărit. Sediul Inspectoratului General se afla la Bitolia. 

După aceea, ministrul Instrucțiunii Publice, Spiru Haret, a decis 
desființarea Inspectoratului şi înlocuirea acestuia cu Administraţia Şcolilor 
şi Bisericilor Române din Turcia, care îşi avea sediul tot la Bitolia. 
Conducerea acestei Administraţii a fost încredințată lui G.C. Ionescu. În 
1906 Administraţia a fost iarăşi transformată în Inspectorat, condus de N. 
Tacit care era ajutat de cinci revizori şcolari. 

Reacţia grecilor la constituirea atâtor şcoli (şi biserici) ale românilor nu 
a întârziat să apară. Ei au denunţat permanent autorităţilor otomane pe 
institutorii români drept un pericol la adresa statului otoman; apoi au 
împiedicat prin orice mijloace - cum ar fi ruperea cărților, scoaterea preoților 
de la slujba religioasă - introducerea limbii române în şcoli şi biserici(17). 

Guvernul grec a avut o politică specială vis-ă-vis de autoritățile 
otomane modificându-şi-o în funcţie de succesele obținute de bulgari, sârbi, 
albanezi. Politica lor s-a concretizat în acţiuni care au mers de la susținerea 
financiară a şcolilor greceşti până la organizarea de bande 
teroriste(antarți)(18) în Grecia, care treceau în Macedonia(19), sau în Epir şi 
în “Tesalia şi unde prin teroare, şi uneori chiar prin crime, impuneau 
locuitorilor să se declare greci. 

După felul în care au răspuns prigonirilor la care au fost supuşi, 
românii din Balcani s-au împărțit în două categorii: 

a) românii naționalişti, aceia care au îndurat toate prigonirile: turceşti, 
bulgăreşti, greceşti, sârbeşti, păstrându-şi limba, religia, obiceiurile şi 
conştiinţa națională românească. Ei şi-au trimis copiii la şcolile româneşti şi 
au frecventat bisericile româneşti. În regiunile unde nu existau şcoli, biserici 
sau preoți români, românii naţionalişti preferau să-şi lase copiii nebotezaţi, 
decât să accepte să li se dea nume greceşti sau bulgăreşti, sau sârbeşti, de pe 
listele oficiale date de Patriarhia de Constantinopol(20). 

b) „„grecomanii” sau „renegaţii” care se împotriveau curentului 
național, situându-se de partea grecilor şi s-ar părea că adesea aceştia 
urmăreau succes economic, social şi politic. Numărul acestora era mult mai 
mare decât cel al românilor naţionalişti. 

În anul 1879 a luat ființă la Bucureşti Societatea de Cultură 
Macedoromână. Scopul ei era acela ca, în limitele legilor şi obiceiurilor din 
Imperiul Otoman, să contribuie la răspândirea prin şcoli a limbii române, să 
„Stăruie pentru buna stare a bisericilor şi comunităților româneşti de-a 
dreapta Dunării şi de peste Balcani, să supravegheze mersul şcolilor deja 

existente şi să înființeze altele noi”. De asemenea, şcolile urmau să fie 
dotate „cu cărți, biblioteci, aparate” şi să se „îndemne la editarea de cărți 
pentru românii din acele părţi”(21). Înfiinţarea acestei Societăţi a determinat 
din nou revolta Patriarhului Constantinopolului, Ioachim al III-lea care, în 8 
decembrie 1879 adresa o Enciclică Patriarhală Mitropolitului Pelagovici 
îndemnându-i: „să lucraţi (...) de acord cu autoritățile locale şi să vegheați 
aşa încât Biserica să fie la adăpost de cele mai mici lucrări ale propagandei 
române”(22). 

Confruntările cu ostilitatea grecilor au continuat. Grecii au mers până 
acolo încât au susținut că nu există români în Macedonia, Epir, "Tesalia, 
Grecia continentală, Albania, ci numai „elinovalahi, adică greci care vorbesc 
româneşte”. Într-un document din martie 1886 emis de consulul grec Panurias 
din Bitolia, şi adresat lui Pikion, institutor şi agent panelenist din Kastoria 
(Macedonia) se afirma că: „Sub raport etnologic, elementul românesc este 
aproape necunoscut în Europa. De aceea să ne ferim de a pronunţa sau de a 
aminti cuvântul român (subl. ns.). Astfel în toate numirile care arată originea 
sau existența românilor, de exemplu Vlaho-Clisura, Vlaho-Livada, trebuie 
scos cuvântul Vlaho şi să nu se scrie decât Clisura, Livada. Cuvântul român 
nu trebuie să figureze nicăieri”(23). Aceleaşi idei au fost susţinute şi în presa 
grecească din Peninsula Balcanică şi din România(24). 

Totuşi, până în anul 1880 s-au deschis 24 de şcoli româneşti, dintre 
care 7 pentru fete şi un gimnaziu la Monastir; 5 pentru băieți la Molovişte, 
Megarova, Băiasa, Grebena, Samarina; clase secundare la Cruşova şi o 
şcoală mixtă la Constantinopol(25). 

O nouă statistică făcută pe anul 1893, indica existenţa a 75 de şcoli 
primare româneşti, dintre care 55 de băieţi şi 20 de fete, un liceu de băieţi la 
Bitolia (1880), un gimnaziu şi o şcoală normală de fete la Bitolia (1888). 
Populația şcolară era de 3.500-4000 de elevi şi eleve(26). 

În anul 1900 existau în Imperiul Otoman (partea europeană) 113 şcoli 
primare de fete (25), de băieţi (54), mixte (34), 5 şcoli secundare româneşti 
şi peste 30 de biserici în care slujba se oficia în limba română. Autoritățile 
otomane au intervenit pe lângă Patriarhul de la Constantinopol să permită 
preoților şi comunităților aromâne să oficieze în limba română, însă nu au 
permis înființarea unei mitropolii româneşti sau a unui episcopat aşa cum 
aveau bulgarii şi sârbii din imperiu(27). 

Apoi, în anul 1902-1903 situația şcolară era următoarea: 
circumscripția Albania - 10 şcoli; circumscripția Bitolia - 27 şcoli; 
circumscripția Epir - 23 şcoli. 

Statul român a continuat, în toată această perioadă, subvenţionarea 
şcolilor şi bisericilor române şi îmbunătăţirea modului lor de administrare. 

De altfel de la sfârşitul secolului al XIX-lea, opinia publică românească, 
numeroşi oameni politici români au fost preocupaţi de soarta românilor 
balcanici, fiind socotită cu predilecție o „chestiune de stat'”(28). 

În anul 1903, cu ocazia dezbaterilor din Adunarea Deputaţilor, Ioan 1. 
C. Brătianu, în calitate de ministru de externe, declara: ,„„Noi dorim să 
întreținem relaţiunile cele mai cordiale cu statele vecine, să punem de acord 
interesele respective, întrucât vom şti, apărând pe ale noastre, să respectăm 
legitimele drepturi ale amicilor noştri. Voim să ajutăm dezvoltarea culturală 
a unui neam cu care ne găsim în legături de simțăminte şi de origine, dorim 
ca întreaga populaţie din Imperiul Otoman să aibă condiţiile civilizate de 
viaţă şi relații paşnice cu întregul Orient al Europei”(29). Această susținere 
culturală avea temeiuri puternice în istoria relaţiilor româno-balcanice. 
România a susținut mişcarea naţională a românilor balcanici prin ajutoare de 
natură materială şi pe cale diplomatică. 

După stingerea conflictului dintre inspectorul Apostol Mărgărit şi o 
parte a personalului didactic, administraţia şcolilor şi bisericilor a fost pusă 
sub conducerea Legaţiei de la Constantinopol şi a consulatelor de la Salonic, 
Monastir şi lanina. Au fost numiţi noi revizori şcolari care controlau 
activitatea şcolilor române din imperiu şi interveneau la autorităţile locale 
pentru obţinerea autorizaţiilor de funcționare. 

În anul şcolar 1903-1904 au funcţionat în Imperiul Otoman 84 de şcoli 
primare române repartizate astfel în cele 4 circumscripţii: 10 în Albania, 26 
în Bitolia, 25 în Epir şi 23 în Salonic, cu un număr total de 3.500 de elevi 
pregătiți de 110 institutori şi institutoare. Situaţia şcolilor secundare române 
era următoarea: liceul român din Bitolia, condus de Adam Coe, avea 100 de 
elevi bursieri, pregătiți de 16 profesori, Şcoala normală-profesională de fete 
din Bitolia avea 40 de eleve bursiere şi 9 profesoare, Şcoala comercială din 
Salonic avea 47 de elevi, dintre care 40 bursieri, pregătiți de 8 profesori şi 2 
maeştri, iar Şcoala comercială din Ianina avea 55 de elevi, dintre care 40 
bursieri şi 9 profesori. 

Bisericile în care se oficia în limba română erau: Pleasa, Nicea, Şipca, 
Elbasan şi Moscopole în circumscripția Albania, deservite de 5 preoţi; 
Cruşova, Gopeşi, Hrupiştea, Ohrida, Vlaho-Clisura în circumscripția 
Bitolia, deservite de 11 preoţi; Abela-Grebena, Perivole-Grebena şi Turia în 
circumscripția Epir, deservite de $5 preoţi; Doliani, Lumniţa, Huma, 
Lunguţa, Oşani, Murihova, Livezi, Cupa şi Fetiţa în circumscripția Epir, 
deservite de 22 preoți. Pentru şcolile primare şi secundare române, pentru 
preoți şi bursierii români din țară şi de la Constantinopol, statul român a 
alocat, în anul şcolar 1903-1904, 335.000 de lei(30). 

Puternica răscoală din Macedonia din vara anului 1903 şi noua 
organizare a provinciei condusă de Hilmi paşa, asistat de doi delegaţi, unul 
din partea Rusiei şi unul din partea Austro-Ungariei, cu o jandarmerie 
reorganizată de un general italian şi încadrată cu ofiţeri străini, a dus la 
schimbarea atitudinii autorităților otomane şi la oprirea parțială a 
abuzurilor(31). 

În această conjunctură Imperiul Otoman îşi dezvolta relaţiile politice 
cu România, iar sultanul îi promitea în 1905 ministrului român la 
Constantinopol, Alexandru Lahovari, că va recunoaşte toate doleanţele 
aromânilor, dar îi este greu să semneze o iradea definitivă. Alexandru 
Lahovari i-a sugerat ministrului de externe român să ceară intervenția 
ambasadei germane(32) pentru a-l convinge pe sultan. 

În februarie 1905 se deschidea Consulatul român de la Ianina, iar în 
martie acelaşi an s-au petrecut crimele de la Negovan, cărora le-au căzut 
victime preoți şi membri ai comunității aromâne. 

Profesorii N. Tacit şi Andrei Balamace, revizori ai şcolilor române, 
aflați în inspecţie în vilaietul Ianina, au fost arestaţi de valiul Osman Paşa la 
instigația grecilor. Ministrul Alexandru Lahovari a adresat guvernului 
otoman un ultimatum şi a cerut eliberarea profesorilor arestaţi şi 
promulgarea grabnică a unei iradele în care să se recunoască formal 
naționalitatea aromână, bucurându-se de toate drepturile celorlalte 
naționalități din imperiu. 

Sultanul, constrâns de amenințarea ministrului român că va părăsi 
postul în termen de 10 zile, dădea la 9/22 mai 1905 Iradeaua imperială prin 
care se recunoştea şi se permitea libera folosire a limbii române în şcoli şi 
biserici şi se acorda şi o teşcherea Ministerului de Justiţie şi Culte(33). 

Succesul obţinut prin acest act otoman, Iradeaua, deşi parțial, întrucât 
nu prevedea înființarea unei mitropolii româneşti, a format baza legală a 
organizării Şi întăririi comunității aromâne, care, sprijinite material de statul 
şi diplomaţia română, va dezvolta în continuare şcolile şi bisericile 
româneşti în Imperiu. 

Astfel se înființa la Constantinopol o şcoală primară română cu 70 de 
elevi şi eleve, condusă de I. D. Hondrosom şi un internat universitar român 
condus de N. Papahagi, care avea, în 1908, 20 de studenţi bursieri. 

În anul şcolar 1908-1909 funcționau în Imperiul Otoman 99 de şcoli 
primare române repartizate astfel: 25 în circumscripția Bitola, 15 în 
circumscripția Coriţa-Elbasan, 15 în circumscripția Grebena-Elasona, 9 în 
circumscripția Ianina, 17 în circumscripția Salonic, 9 în circumscripția Veria 
şi 9 în circumscripția Kosovo. De asemenea în 43 de localități slujba 
religioasă se oficia în limba română(34). 

În ceea ce priveşte salariile preoţilor, datorită luptei dintre propaganda 
religioasă greacă şi română, enoriaşii se obişnuiseră să nu mai plătească 
nimic preoţilor pentru slujbe, aceştia întrețţinându-se numai din subvenția 
primită de la statul român (35). 

Evenimentele din Turcia au făcut ca după 1910 să fie adoptată o nouă 
formă de conducere a şcolilor prin intermediul Eforiilor şcolare. 

Cu toate greutăţile întâmpinate din partea autorităților otomane care 
amânau acordarea autorizaţiilor de funcționare pentru şcolile române, sub 
presiunea şi influenţa grecilor, cu toate prigonirile religioase, precum şi din 
cauza divergenţelor ce existau între membrii comunităţilor aromâneşti, 
provocate îndeosebi de grecomani, şcolile şi bisericile românilor au 
continuat să existe şi să funcţioneze şi în primele două decenii ale secolului 
al XX-lea. În total, în ajunul războaielor balcanice (1912-1913) au 
funcționat în Turcia europeană 92 de şcoli primare, 6 secundare, cu un 
număr de 3850 de elevi. 

Tratatul de pace de la Bucureşti din 28 iulie/10 august 1913 a stabilit o 
nouă realitate politică în Peninsula Balcanică. Cele trei state balcanice 
Bulgaria, Grecia şi Serbia se obligau, printr-un schimb de scrisori realizat cu 
primul ministru al României Titu Maiorescu, să acorde autonomie şcolilor şi 
bisericilor românilor din ţările lor, care să poată să fie subvenţionate de 
statul român sub supravegherea guvernelor țărilor respective şi să 
recunoască pentru români un episcopat distinct. 

Toate statele balcanice au admis după 1913 existenţa şcolilor macedo- 
române, cu excepția Serbiei care considera tratatul de la Bucureşti caduc 
pentru ea, respingând recunoaşterea autonomiei şcolilor şi bisericilor din 
Macedonia sârbească unde s-au închis toate şcolile primare de băieţi şi fete, 
un liceu, o şcoală normală, 10 biserici. 

În Grecia, în schimb, situaţia a fost mai bună, mai ales sub guvernele 
democratice de după 1913. Acordul cultural bilateral încheiat cu statul grec 
relativ la autonomia şcolilor primare şi secundare româneşti şi dreptul 
guvernului român de a le subvenționa s-a încheiat în iulie/august 1913 şi era 
una din anexele tratatului de la Bucureşti din 1913. Acesta prevedea 
autonomia şcolilor şi bisericilor aromânilor şi crearea unui episcopat român, 
finanţat de statul român dar sub supravegherea guvernului elen. Manualele 
de religie erau întocmite de autoritățile ecleziastice române, iar cele 
didactice şi şcolare după programele Ministerului Instrucțiunii Publice. 

În 1914 în Macedonia funcționau 91 de şcoli primare, cu III 
institutori, 76 de institutoare, 53 preoți, 1 liceu, 2 şcoli comerciale şi 1 
şcoală normală de fete(36). 

Declanşarea primului război mondial, la mai puţin de un an de la 
semnarea tratatului de la Bucureşti, aducea importante modificări şi în 
spaţiul sud-est european. În toate statele balcanice, mii de români au fost 
mobilizați şi trimişi pe diverse fronturi, iar şcolile şi bisericile lor au fost din 
nou închise. În august 1916 populaţia bărbătească din Macedonia ocupată, 
rămasă în urma mobilizării anterioare, a fost trimisă în lagăre de concentrare 
sau la minele de cărbuni de la Svistov, de unde mulți români nu s-au mai 
întors.(37) În urma operaţiunilor militare care s-au desfăşurat în Macedonia 
multe sate româneşti au fost prădate sau distruse. Turmele de oi au fost 
rechiziționate pentru nevoile armatei, au izbucnit epidemii, îndeosebi de 
holeră. Autorităţile bulgare au introdus limba bulgară în şcoli şi biserici şi 
au trecut la distrugerea cărților româneşti, inclusiv a celor de cult. 
Fenomenul de emigrare în România a atins cote maxime, mai ales după 
Conferinţa de pace de la Bucureşti din 1913 când toţi românii balcanici 
puteau deveni cetățeni români, indiferent de locul în care continuau să 
trăiască. 

La Conferința de pace de la Paris, alături de delegații români au fost 
trimişi şi delegaţi ai Societății de Cultură Macedoromâne, ai Comitetului 
românilor din Valea Timocului cărora li s-au adăugat reprezentanți ai 
Comitetului pentru apărarea drepturilor culturale şi spirituale ale românilor, 
constituit la Vidin în martie 1919. Aceste organizaţii româneşti au alcătuit o 
serie de memorii pe care le-au înaintat forurilor Conferinţei de pace, dar ele 
nu au avut urmări deosebite. Singurul rezultat pozitiv, art. 12 al tratatului de 
pace de la Săvres cu 'Turcia, prin care Grecia se obliga să acorde autonomie 
locală comunităților române din Pind în probleme şcolare şi religioase, a 
fost eludat prin prevederile tratatului de la Lausanne. Aplicarea prevederilor 
tratatului minorităţilor de către statele din sud-estul Europei, care ar fi putut 
să asigure condiţii de manifestare românilor sud-dunăreni, s-a izbit însă de 
rezerve şi chiar de reacții negative. 

În timpul dominaţiei turceşti în Albania au existat 17 şcoli româneşti 
şi un gimnaziu la Berat după cum urmează: câte două şcoli primare în 
localitățile Corcea, Pleasa, Moscopole, Berat, Elbasan şi câte o şcoală 
primară în localitățile Lunca, Nicea, Biscuchi, Şipsca, Ferica, Grabova, 
Luşnia-Carbunari(38). Într-un referat din decembrie 1922, Petre Marcu, 
şeful Serviciului Şcolilor şi Bisericilor Române din Peninsula Balcanică 
arăta: „„...Albania a fost teatru de luptă din anul 1912; devastată de greci şi 
de sârbi, secătuită de armatele de ocupaţie austriece, italiene, franceze, 
populația este redusă azi la sărăcie. Toate localurile noastre de şcoală din 
Berat, Elbasan, Ferica, Luşnia, Grabova, Lunca, rechiziționate de armatele 
de ocupație, sunt lipsite de mobilierul şcolar. Din 1914 şi până azi au 

funcționat numai şcolile din circumscripția Coriţa şi Pleasa şi o şcoală mixtă 
la Şipsca."(39) 

În memoriul din 8 iulie 1926 al Ministerului Afacerilor Străine din 
România, privind şcolile şi bisericile româneşti din Albania se sintetizau 
acțiunile întreprinse de ministrul României la Tirana, profesorul Simion 
Mândrescu. Convenţia care fusese pregătită cu Mufid Bey Libohova n-a mai 
putut fi semnată datorită căderii guvernului. Negocierile au fost reluate cu 
noul guvern şi cu preşedintele Ahmed Zogu, discutate în Consiliul de 
Miniştri al Albaniei la 9 octombrie 1925, care a fost de acord cu 
perfecţionarea activităţii şcolilor româneşti de la Corcea, Pleasa şi Şipsca. În 
noiembrie 1925 Simion Mândrescu era înştiinţat de A. Vrioni că: „Guvernul 
albanez, pentru a satisface cererea dreaptă a României va face toate 
înlesnirile pentru deschiderea de şcoli româneşti în comunele cu populaţie 
românească cu condiția ca deschiderea acestor şcoli să fie cerută de 
comunitățile respective”(40). 

La 1 februarie 1926, Ministerul de Externe al Albaniei dădea 
următoarele dispoziţii: introducerea limbii române în şcolile primare cu 
număr suficient de elevi români, admitea înființarea clasei | de liceu la 
Corcea cu elevi de la şcolile din Corcea, Pleasa şi Şipsca şi era de acord cu 
înființarea fie a unei şcoli profesionale de fete sau a unei şcoli de meserii. 
De asemenea era autorizată Crucea Roşie Română şi nu statul român „să 
înființeze două internate cu câte 50 de locuri, unul de băieți şi unul de fete, 
cu condiţia ca acestea să fie întreținute integral de aceasta.(41) 

Noul program al Ministerului Instrucțiunii Publice pentru românii din 
Albania, prevedea pentru anul şcolar 1926-1927 reînfiinţarea şcolilor 
româneşti care existau în anul 1912, deschiderea la Tirana a două şcoli 
primare, una de fete şi una de băieți, a două internate întreținute de Crucea 
Roşie Română, a câte unei şcoli mixte la Durazzo, Elbasan, Berat, Fieri, 
Premet, Nicea, Grabova, Lunca, Valona, Cavaia, Ferica, precum şi 
reorganizarea liceului de la Corcea(42). Înființarea multora dintre acestea a 
rămas în fază de proiect. 

Noul ministru al României la Tirana, Trandafirescu, primea în anul 
1926 asigurări din partea ministrului de externe A. Vrioni şi preşedintelui 
Senatului, Pandele Evanghele, că în toamna anului 1926 liceul din Corcea 
va funcționa şi se vor înființa şcoli româneşti la Nicea, Grabova, Lunca şi 
Elbasan, cu condiţia ca profesorii să fie supuşi albanezi şi să fie plătiți de 
statul albanez.. În raportul din 26 mai 1926, 'Trandafirescu arăta că a trimis 
în România 94 de elevi bursieri din Albania, din care se vor recruta 
viitoarele cadre didactice pentru şcolile româneşti din această ţară.(43) 

Toate aceste eforturi nu au avut nici un rezultat. În toamna anului 
1927, statul albanez a etatizat toate şcolile, inclusiv şcolile româneşti din 
Corcea, Pleasa şi Şipsca. Autorităţile albaneze au numit în locul lui Cupan 
Araia, ca director al şcolii din Corcea, pe preotul Cotta Balamace. Între 
acesta şi Dumitru Teja, preşedintele comunității române din Corcea, a 
izbucnit un puternic conflict. Societatea de Cultură macedoromână cerea 
Ministerului Instrucțiunii Publice destituirea tuturor institutorilor care 
primiseră să lucreze în şcolile etatizate.(44) 

Mai multe memorii adresate de Cotta Balamace, Ministerului 
Instrucțiunii Publice din România şi Patriarhului României lămureau 
situația: „„...am primit provizoriu a funcționa la şcoală cu scopul de a salva 
cea din urmă scânteie, având convingerea că guvernul român va interveni pe 
lângă guvernul albanez. Odată închise şcolile aşa rămâneau, după cum au 
rămas şi celelalte din întreaga Albanie."(45) 

În toamna anului 1930, în urma eforturilor diplomatice depuse de noul 
ministru al României la Tirana, Vasile Stoica, şcolile din Şipsca şi Corcea 
erau redate comunităților româneşti, era numit director N.H. Balamace, iar 
institutori Cotta Balamace şi Elena Balamace.(46) În anul 1937 se mai 
obținea deschiderea a încă 5 şcoli româneşti la Dişniţa, Lunca, Grabova, 
Moscopole şi Nicea. Institutorii erau plătiți de statul albanez, dar primeau şi 
din partea statului român, în completare, o îndemnizație de 1200 lei lunar. 
Aceasta le-a fost achitată constant în perioada 1 septembrie 1937 - 1 
septembrie 1939 prin consulatul României de la Tirana.(47) În anul şcolar 
1939-1940 în cele 7 şcoli româneşti din Albania au învăţat 362 de elevi, sub 
îndrumarea învăţătorilor Christache Simancu, Urania Atanas (Corcea), 
Iovan Poppa (Moscopole), Petre Belba (Lunca), Adam Muşi (Şipsca), 
Vasile Balamace (Nicea) şi Nuci Condili (Dişniţa). La şcoala din Grabova 
nu s-a predat în limba română decât până în decembrie 1939, deoarece 
învățătorul Procop Pescazini transferat, a fost înlocuit cu o învățătoare 
albaneză.(48) 

În timpul celui de-al doilea război mondial situaţia şcolilor româneşti 
din Albania s-a înrăutățit. Suplimentul cuvenit cadrelor didactice nu a mai 
fost plătit la timp, iar o parte din şcoli au fost distruse de bombardamente. 
Raportul preotului Cotta Balamace din 7 noiembrie 1941 arăta că funcționau 
numai şcolile din Corcea, Moscopole şi Şipsca reparate cu banii 
comunităților române, cele din Dişniţa, Nicea, Grabova şi Lunca nu 
funcționau, nefiind reparate.(49) În anul 1944 mai funcţiona numai şcoala 
română din Corcea cu învățătorii Christache Simancu, Urania Athanas, 
Vasile Balamace şi Vasile Cicani. 

Prin decretul lege nr. 2695 din 1 august 1938, statul român a înființat 
Institutul Român din Albania cu sediul la Santi-Quaranta (Zogoj). Marele 
savant Nicolae Iorga a primit de la guvernul albanez un teren la Sanui- 
Quaranta pe care l-a cedat statului român, cu obligaţia de a se construi acolo 
un institut. Scopul acestuia era ,,...de a cunoaşte cât mai bine trecutul 
străvechi şi viaţa prezentă a Europei de sud-est în legătură cu originile de 
civilizaţie şi de rasă ale poporului nostru şi de a realiza o strânsă colaborare 
a cercetătorilor de la noi şi a celor din Balcani, cu aceleaşi preocupări. 
Institutul este o chezăşie a identităţii de obârşie şi a raporturilor de prietenie 
ce unesc națiunea noastră cu cea albaneză."(50) Pe lângă institut se crea o 
misiune arheologică, se puteau întreprinde cercetări de istorie, filologie, 
etnografie ce puteau fi publicate în buletinul institutului /Ilyrica. 
Conducerea a fost încredințată marelui istoric Nicolae Iorga, cel care 
elaborase prima istorie a Albaniei şi care l-a desemnat ca director delegat pe 
prof. univ. Dumitru Berciu(51). 

În 1943, profesorul Dumitru Berciu arăta într-un memoriu că institutul 
fusese transformat în spital de campanie şi bombardat în mai multe rânduri 
de aviația italiană(52). Întregul inventar al institutului, în valoare de peste 
1000000 lei dispăruse. Profesorul Dumitru Berciu propunea transferarea 
sediului institutului la Tirana, unde se găsea un puternic centru românesc şi 
deschiderea unei şcoli primare la Tirana „...reparându-se o nedreptate din 
trecut când guvernele albaneze nu au îngăduit funcționarea unei şcoli 
româneşti în capitala Albaniei”. Profesorul menționa de asemenea 
„„„„situaţia tristă a şcolilor şi bisericilor româneşti din Albania cu localuri în 
ruină, cu învăţători şi preoți neplătiți la timp şi persecutați de autoritățile 
locale."”(53) 

Într-un memoriu din 5 martie 1943 care era o completare a acestuia, 
prof. D. Berciu solicita ca „directorul Institutului să aibă controlul şcolilor şi 
bisericilor din Albania”, se propunea de asemenea ca pe lângă Institut să se 
înființeze un Liceu românesc la Tirana, pe lângă şcoala primară(54). 

În Bulgaria românii au trăit grupaţi în mai multe zone: Vidin, Valea 
Timocului, Sofia şi grupuri de păstori nomazi în munţii Rodopi, munţii Rilei 
şi regiunea Giumaia, numărul lor ridicându-se în 1923, la cifre între 150000 
şi 80000.(55) Pe baza schimbului de scrisori efectuat între Titu Maiorescu şi 
D. Toncev odată cu încheierea tratatului de pace de la Bucureşti, s-au 
deschis două şcoli româneşti la Sofia şi la Giumaia. Aşa cum rezultă din 
memoriul directorului şcolii primare din Giumaia din anul 1924, şcoala şi 
biserica din această localitate au fost distruse în timpul războaielor 
balcanice, iar autoritățile bulgare au permis redeschiderea şcolii abia în anul 
1920.(56) În continuare directorul arăta „„...am avut fericirea să constat că 

acolo există români foarte buni...Luând seama de aceasta, subsemnatul în 
unire cu fruntaşii românilor am hotărât să reclădim şcoala şi biserica 
deschizând o listă de subscripţie pentru românii de acolo care deşi în 
majoritate sunt oameni lipsiți de mijloace, când a fost vorba însă de şcoală şi 
de biserică au subscris suma de 200000 leva.”(57) 

În anul 1924 la cererea comunității române din Sofia, Ministerul 
Instrucțiunii Publice aproba înființarea gimnaziului pe lângă şcoala primară 
română din această localitate. Prin ordinul nr. 173051 din anul 1934, 
gimnaziul român a fost transformat în Institutul român din Sofia. Statul 
român a plătit arhitectului N. Torbu suma de 2096000 leva pentru 
construirea clădirii institutului.(58) Directorul institutului, profesorul 
P.Caraman, arăta într-un memoriu din anul 1935 că un mare număr de elevi 
români din Bulgaria au dorit să se înscrie în clasa V-a de liceu, însă 
institutul nu a putut să-i cuprindă pe toți. Directorul arăta că subvenția 
primită din partea Ministerului Instrucțiunii Publice, de numai 5000 de lei 
pentru manuale era insuficientă, întrucât elevii liceului deşi dotați, 
proveneau din familii sărace şi încheia ,„...Dacă statul român nu le dă burse, 
ei nu pot veni să înveţe carte românească, iar dacă nu le dă cărţi, ei nu şi le 
vor putea cumpăra."(59) Ministrul României la Sofia, Vasile Stoica 
intervenea şi el la Ministerul Instrucțiunii Publice, în anul 1934 şi obținea 30 
de burse a 750 de lei lunar, pentru institut şi întreprindea demersuri pentru 
dreptul de publicitate a liceului în Bulgaria. Liceul nu obținuse acest drept 
nici în anul 1944 iar absolvenţii săi nu se puteau înscrie din această cauză la 
Universitatea din Sofia. 

Pe lângă Institutul român din Sofia mai funcționa o grădiniță de copii 
şi şcoala primară. Treptat, prin eforturile cadrelor didactice şi cu sprijinul 
Ministerului Instrucțiunii Publice din România în liceu au fost înființate 
laboratoare de ştiinţe naturale, fizică şi chimie şi o bibliotecă cu 6000 de 
volume.(60) 

Istoricul Constantin Velichi, profesor al Institutului, arăta într-un 
memoriu din anul 1944 că această bibliotecă era frecventată nu numai de 
români ci şi de alți studenți ai Universităţi din Sofia. Datorită 
bombardamentelor din timpul celui de-al doilea război mondial, Institutul a 
fost mutat temporar la Giumaia, unde şi-a continuat cursurile. Statul român 
îl finanța în anul şcolar 1944-1945 cu 2800000 lei.(61) 

Şcoala primară română din Giumaia, depopulată după cedarea 
Cadrilaterului, (1940), prin emigrarea românilor în ţară, mai avea în anul 
şcolar 1943-1944 11 elevi, iar în anul şcolar 1944-1945, 4 elevi. Directorul 
acestei şcoli, Radu Preda arăta că nu putuse să ţină nici cursurile de vară de 
la Cecaliţa şi Argaci „„...pentru că aceste regiuni sunt bântuite de bande 

comuniste”(62). Deşi obținuse autorizație de funcţionare pentru şcoală de la 
autoritățile bulgare şi pentru anul 1944-1945, Ministerul Educaţiei Naţionale 
din România, însărcina preotul de la biserica română din Giumaia, să se 
ocupe de educarea celor 4 elevi români, întrucât nu putea plăti un învăţător 
pentru un număr atât de mic de elevi. 

Conform decretului guvernului bulgar nr. 127 din 30 mai 1945, 
cursurile şcolilor româneşti din Bulgaria urmau să fie desfiinţate(63). 
România va închide şcoala din Sofia în septembrie 1947, atunci când 
guvernul bulgar acordase acesteia dreptul de publicitate. Profesorii şcolii se 
ofereau să primească salariile în leva şi nu în franci elveţieni, însă statul 
român nu va reveni asupra măsurii luate, „considerându-se de către 
Guvernul R.P.R. că nu este justă susținerea acestor şcoli într-o ţară 
prietenă”.(64) 

În Grecia, românii în număr de aproximativ 160.000 în 1941, locuiau 
în 3 grupuri compacte: Meglenia, Veria, Pind şi în grupuri răzlețe în Tesalia 
şi Olimp, Seres-Cavalla şi Salonic. Vasile Stoica arăta că populația 
românească din Grecia era inegală în privinţa conştiinţei naţionale: cea din 
zonele Pind şi Veria cu un puternic sentiment românesc, cea din oraşe, 
influențată puternic de mediul grecesc, mai puțin rezistentă asimilării, iar 
populația transhumantă „...n-are decât un sentiment de coeziune etnică, de 
încredere față de cei de limbă românească şi de bănuială față de cei de altă 
limbă."(65) 

Şcolile româneşti din Grecia au funcționat în perioada interbelică pe 
baza consensului tacit dintre statul român şi cel elen: „...Ele n-au fost nici 
şcoli de stat, nici şcoli întreținute de populația română respectivă, ambele 
cazuri prevăzute de regimul minoritar al tratatelor de pace, ci de statul 
român prin îngăduința tacită a statului elen. Fără concursul financiar al 
statului român, şcolile româneşti ar dispare, fiindcă populaţia nevoiaşă nu ar 
putea întreține şcolile”(66). 

Până în anul 1923, Ministerul Instrucțiunii Publice a controlat cele 26 
de şcoli primare şi 4 şcoli secundare româneşti din Grecia prin revizori 
şcolari. In acest an s-a înființat pe lângă Administraţia Şcoalelor şi 
Bisericilor din Grecia un Consiliu Administrativ Permanent. La 1 octombrie 
1926, această administraţie a fost înlocuită de comitete (eforii) şcolare 
locale, iar controlul a fost înlocuit cu cel al directorului celei mai înalte şcoli 
din circumscripţia şcolară respectivă. Legaţiile şi consulatele României 
coordonau activitatea acestor comitete şi gestionau fondurile ordonanţate 
lor. În ceea ce priveşte localurile de şcoli, majoritatea erau proprietatea 
statului român sau a comunităţilor româneşti, altele erau închiriate. În zona 
munților Pind, unde populaţia românească era transhumantă, şcolile aveau 

cursuri de iarnă şi de vară, după cum se deplasau comunităţile cu turmele de 
oi. În astfel de cazuri, cursurile se desfăşurau în condiţii improprii, în colibe: 
Fetiţa, circumscripţia Salonic, Mavronovo, Mandalovo, Babiani, Drenovo în 
circumscripția Meglenia.(67) Unele localuri de şcoli româneşti au fost 
confiscate de greci precum cele din Livezi, Oşani, Lunguţa, Târnareca şi 
Liumniţa. Pentru localurile de şcoli din comunele Liumniţa şi Oşani 
autoritățile greceşti au oferit 5000 de drahme, dar guvernul român a refuzat 


şi a răspuns: „....guvernul elen ni-i dator nu cu oferte de acest gen ci cu 
retrocedarea localurilor de şcoli şi biserici ce ne-au aparținut până în anul 
1912.”(68) 


In anul şcolar 1939-1940 au funcționat în Grecia 29 de şcoli primare 
cu 60 de învăţători şi 950 de elevi şi 4 şcoli secundare cu 54 de profesori şi 
477 de elevi şi anume: un liceu comercial de băieți şi un gimnaziu 
profesional de fete la Salonic, un liceu de băieți la Grebena şi un gimnaziu 
la Ianina. Pe lângă şcolile secundare funcţiona câte un internat întreținut de 
statul român. Programa analitică era cea oficială din România, la care se 
adăuga limba greacă, istoria şi geografia Greciei. România a plătit pentru 
acest an şcolar 3500000 lei pentru salariile învăţătorilor, 4908000 lei pentru 
ale profesorilor, iar pentru întreţinerea internatelor şi pentru chiriile 
localurilor de şcoli 5387100 lei.(69) 

Declanşarea celui de-al doilea război mondial şi ocuparea Greciei mai 
întâi de trupe italiene şi apoi germane, a influențat negativ asupra 
funcţionării şcolilor româneşti din această țară. În anul şcolar 1940-1941, 
acestea au fost închise. Ele vor fi redeschise în toamna anului 1941 în 
condiţii extrem de grele. Într-un raport al însărcinatului cu afaceri al legaţiei 
României la Atena, Radu Arion, din decembrie 1941, se arăta că localurile 
de şcoli şi internate din lanina şi Grebena au fost evacuate de trupele 
italiene, iar o parte a mobilierului a fost distrus sau luat de trupele greceşti 
sau italiene. Clădirile au suferit stricăciuni. Totuşi cursurile au putut începe 
la aceste şcoli la 24 septembrie 1941, iar la Liceul Comercial şi la 
Gimnaziul de fete din Salonic, la 16 noiembrie 1941. Radu Arion solicita 
aprovizionarea cu alimente şi combustibil a şcolilor, a personalului didactic 
şi bisericesc român din Grecia, dar şi a „...populației noastre aromâne 
înfometate. Adaug că venirea din ţară a alimentelor...ar face aici o impresie 
extraordinară asupra sufletului şi cugetului tuturor aromânilor, învederând 
încă o dată dorinţa ţării noastre de a-i ajuta."(70) 

Guvernul român a elaborat în februarie 1942 cadrul legal de 
aprovizionare cu alimente a şcolilor şi personalului didactic român din 
această țară. Legea 111 din februarie 1942 stabilea ca cerealele şi produsele 
alimentare destinate şcolilor şi comunităţilor române din Grecia să fie 

trimise prin Institutul Naţional al Cooperaţiei şi distribuite prin Societatea 
de Cultură Macedoromână.(71) 

Pentru stimularea personalului didactic şi administrativ din Grecia a 
fost adoptată legea 642 din martie 1942, deschizându-se un credit 
extraordinar de 3000000 lei, prin care acesta era răsplătit cu o îndemnizaţie 
egală cu 50% din salariul bugetar „...pentru îndeplinirea datoriei şi 
asigurarea intereselor culturale româneşti din Macedonia, în condiţii foarte 
grele, pe intervalul de timp de la 1 octombrie 1941 până la 31 martie 
1942."(72) 

Anul şcolar 1943-1944 a început pentru şcolile secundare române din 
Grecia la 3 octombrie 1943 la Liceul Comercial din Salonic, cu 123 de 
elevi; la 17 octombrie 1943, la Şcoala profesională de fete din Salonic, cu 
84 de eleve; la 1 noiembrie 1943, la Liceul teoretic din Grebena, refugiat la 
Salonic, cu 149 de elevi şi la 10 ianuarie 1944 la Gimnaziul din lanina.(73) 
În şcolile primare române din Grecia au urmat în acelaşi an şcolar, 1492 de 
elevi, dar soarta multora dintre aceste şcoli a fost tragică, asemeni populaţiei 
române din această ţară. Între 18-24 octombrie 1943 au fost bombardate şi 
arse total 13 comune româneşti, iar în aprilie şi mai 1944 alte sate 
româneşti. Inspectorul general David Blidariu raporta la 8 iunie 1944: „...e 
greu de precizat numărul victimelor din populaţia civilă românească, 
provocat de ciocnirile dintre rebeli şi armata de ocupaţie, de răzbunări 
locale, de acţiunile revoluţionarilor sau de represaliile armatelor”.(74) 

Cu toate acestea, la sfârşitul lunii mai 1944, când au fost închise 
cursurile şcolilor secundare române, 8 absolvenţi ai Liceului Comercial din 
Salonic şi 10 absolvenţi ai Liceului din Grebena, refugiat la Salonic, au luat 
examenul de bacalaureat. Era ultima promoţie care obținea diplome pe care 
nu le puteau folosi însă pentru că legislaţia greacă nu le echivala.(75) 

Din raportul profesorului Caius Jiga din iulie 1945, aflăm că în timpul 
bombardamentelor din august 1944 de la Salonic: „...toate şcolile române 
din acest oraş şi majoritatea locuințelor profesorilor care se aflau în 
apropierea instalaţiilor militare, au fost distruse. Ce n-a fost distrus atunci, a 
fost devastat ulterior de antarți. Averea şcolilor poate fi considerată ca 
pierdută... Se ştie că mulți din profesorii localnici de la Salonic şi Grebena 
au fost arestaţi de autoritățile greceşti, suferind chiar maltratări. Situaţia lor 
este cu totul nesigură datorită tensiunii dintre cele două partide. Venirea lor 
în ţară ar fi o salvare."(76) 

Statul român, deşi într-o situaţie deosebit de grea, nu i-a uitat nici 
acum pe aceşti apostoli ai şcolilor române din Grecia şi a trimis suma de 
15472257 lei pentru salariile şi pensiile restante pe perioada 1 septembrie 

1944- 31 martie 1945 şi 18505300 pentru perioada 1 aprilie-31 decembrie 
1945.(77) 

După încheierea războiului, în februarie 1946, „guvernul grec a dispus 
închiderea şcolilor româneşti, preluarea imediată a imobilelor, mobilierului 
şi arhivelor, instituţiilor şcolare din Grecia şi expulzarea în masă a 
profesorilor de supuşenie română”(78). Autorităţile polițieneşti au închis în 
lagăr pe toți profesorii găsiți la Atena. Astfel, şcolile româneşti şi apoi 
bisericile româneşti întreţinute cu atâta efort de statul român şi comunitățile 
locale, timp de aproape un secol au fost lichidate. 

În 1948 toate bisericile româneşti au fost închise de guvernul grec. O 
parte din personal a fost angajat de bisericile greceşti. Până în anul 1949 
personalul a fost plătit de statul român(79). Preoţii care aveau cetăţenie 
română au fost expulzați. 

În 1958 statul român a iniţiat o acţiune de ajutorare a călugărilor 
români athoniţi. Astfel, preotul Moisescu a făcut o vizită în Grecia şi a 
predat din partea Bisericii Ortodoxe Române două vagoane de alimente 
(grâu şi porumb), şi obiecte bisericeşti. Ulterior, o nouă acțiune a Bisericii 
Ortodoxe din România nu s-a mai putut realiza deoarece preotul Moisescu 
nu a mai primit viză de intrare în Grecia. 

În anul 1961 s-a mai încercat încă o acţiune de ajutorare a călugărilor 
de la Muntele Athos dar fără rezultat. 

În Iugoslavia, conform recensământului din anul 1921 ale cărei date 
definitive au fost publicate în 1932, trăiau 231000 de locuitori cu limba 
maternă română distribuiți astfel: în Banatul iugoslav 67896, în districtele 
Craina, Pojarevaţ, Timoc, Morava 145000, iar în restul Iugoslaviei 
18143.(80) Într-un studiu asupra situaţiei românilor din Iugoslavia din 31 
ianuarie 1941 se arăta că în judeţele Craina, Morava, Pojarevaţ şi Timocul 
sârbesc, bisericile, mănăstirile şi şcolile româneşti au fost desfiinţate încă 
din epoca regatului Serbiei. „În lipsă de biserică şi şcoală naţională, 
analfabetismul şi sectele religioase s-au răspândit îngrijorător. Frecventarea 
şcolilor din România este interzisă, ca şi românilor din Banatul iugoslav. 
Cei care totuşi pleacă la studii rămân elemente pierdute pentru viaţa 
națională locală."(81) 

Situaţia românilor din Macedonia sârbească era de asemenea foarte 
grea. Aici au funcţionat până în anul 1918, în 18 comune româneşti, 24 de 
şcoli primare, un liceu de băieți şi o şcoală profesională de fete la Bitola. 
Toate aceste şcoli au fost închise imediat după 1918 de guvernul iugoslav, 
iar localurile confiscate. Orice încercare de redeschidere a lor a fost 
zadarnică.(82) Fostul prim-ministru N. Paşici, întrebat asupra motivelor 
acestei prigoane, a afirmat că în afara convenției de la Bucureşti din 1913, ar 

fi existat o convenţie verbală secretă conform căreia, într-un atac îndreptat 
împotriva Serbiei, România o va ajuta şi cum acest lucru nu s-a întâmplat, a 
căzut convenţia scrisă în 1913, deci şi aşezămintele culturale româneşti din 
Macedonia trebuiau suprimate.(83) 

Numeroase au fost memoriile directorului Liceului român de băieți 
din Bitolia, Adam Coe, ale revizorului şcolar loan Vuloagă, ale directoarei 
Şcolii normale profesionale de fete din acelaşi oraş, Maria Capsali, în care 
cereau ajutorul țării mamă pentru păstrarea dreptului de a instrui copiii în 
limba română. În ianuarie 1921, într-un memoriu adresat Ministerului 
Instrucțiunii Publice din România, Adam Coe aprecia: „„...chestiunea noastră 
națională este cu atât mai delicată şi mai critică ca în trecut, deoarece 
tendințele noastre se ciocnesc cu interesele şi cu aspirațiile mistuitoare ale 
statului unde avem menirea a supraviețui.”(84) 

În faţa refuzului autorităţilor locale, Adam Coe şi loan Vuloagă au 
înaintat o nouă cerere Ministerului Instrucțiunii de la Belgrad. Situaţia 
personalului didactic român din sudul Iugoslaviei era critică. Datorită 
internării lor în Bulgaria, în timpul războiului, pribegiseră apoi în România 
şi obținuseră cetăţenie română şi paşaport, iar la întoarcere autoritățile 
sârbeşti i-au chestionat asupra cauzelor schimbării cetăţeniei, fără să se 
pronunţe dacă o recunosc sau nu. Adam Coe propunea adoptarea cetăţeniei 
sârbe pentru a se putea exercita dreptul electoral şi a putea alege 
reprezentanţi ai comunităților române, care să le apere interesele. Ministerul 
Instrucțiunii Publice din România hotăra în anul 1921, ca membrii corpului 
didactic din Peninsula Balcanică să opteze pentru cetăţenia statelor în care 
funcționau „....pentru a nu da personalului nostru didactic caracterul unor 
misionari, străini de mediul în care sunt chemaţi a-şi îndeplini opera lor 
culturală”.(85) 

La 14 februarie 1921, Adam Coe arăta într-un memoriu că după 
prezentarea la Inspectoratul şcolar din Bitolia, cu adresa din ţară unde era 
reprodus pasajul „„...guvernul sârbo-croato-sloven declară că nu are de făcut 
nici O obiecțiune la redeschiderea şcolilor române din Serbia”, au fost 
chemaţi la Prefectura oraşului unde li s-a adus la cunoştinţă ordinul 
Ministerului Instrucțiunii din Belgrad din 27 decembrie 1920, care stabilea: 
„„.„„ba chiar nici românii supuşi ai noştri nu pot deschide şcoli naţionale, fără 
aprobarea ministerului”.(86) 

Statul român a continuat demersurile diplomatice, pentru a determina 
statul sârb să permită redeschiderea şcolilor româneşti din Macedonia. O 
adresă a Ministerului Afacerilor Străine către Ministerul Instrucțiunii 
Publice din 8 decembrie 1922, menționa că pe baza unei telegrame primită 


A 


de I.G. Duca, acesta în convorbirile cu Ninici, a obținut promisiunea 

formală „...că va da satisfacție cererilor noastre”.(87) Nici această 
promisiune n-a fost respectată, căci în 1923 P. Marcu, şeful serviciului de 
resort din Ministerul Instrucțiunii Publice arăta: „După ce ministerul a 
retribuit în decurs de şase ani personalul didactic al acestor şcoli, cu toate că 
în tot acest timp el n-a desfăşurat nici o activitate şcolară, în toamna anului 
1922, s-a hotărât repartizarea întregului personal didactic pe la şcoli din 
Grecia şi Albania, lăsând la faţa locului pe pensionari şi câțiva oameni de 
serviciu care să îngrijească de buna întreţinere a localurilor noastre de 
şcoală, a bisericii şi cimitirului românesc din Bitolia”.(88) 

Românii din Banatul iugoslav, care locuiau în aproximativ 80 de 
localități dintre care 35 aveau majoritate românească, s-au bucurat într-o 
oarecare măsură de un tratament minoritar, care să le asigure o viață 
națională în cadrul statului vecin. In 1919 în Banatul iugoslav existau 66 de 
şcoli primare româneşti dintre care 18 şcoli confesionale cu 43 de învățători 
Şi 48 de şcoli comunale cu 62 de institutori români. 

Sub guvernul condus de Take Ionescu, Gheorghe Derussi, ministrul 
Afacerilor Externe a stabilit cu guvernul iugoslav formarea unei comisii 
mixte, întrunită la Belgrad, care să stabilească regimul şcolar şi bisericesc 
privind pe sârbii şi românii din Banatul împărțit între cele două ţări. Din 
partea României au fost numiţi în această comisie dr. Valer Branişte, 
preşedinte, dr. Atanasie Popovici şi Onisifor Ghibu.(89) Convorbirile au 
fost anevoioase şi au continuat până în martie 1933 când convenţia şcolară 
dintre România şi lugoslavia a fost încheiată şi ratificată de amândouă țările 
în anul 1935. Ea prevedea că în şcolile primare minoritare româneşti din 
Banatul iugoslav şi în şcolile primare minoritare sârbo-croate din Banatul 
românesc, limba de predare va fi româna, respectiv sârbo-croata, din al 
treilea an se predau ca obiecte de studiu limba sârbo-croată şi respectiv 
limba română, iar istoria şi geografia era predată în limba ţării în care se 
aflau şcolile respective. De asemenea se prevedea ca institutorii să fie de 
aceeaşi confesiune şi limbă ca majoritatea elevilor, iar numărul minim de 
elevi ai acestor şcoli să fie de 20. Institutorii necesari acestor şcoli erau 
pregătiți în şcolile normale din Vârşeţ şi Timişoara. 

În anul şcolar 1939-1940 funcționau în Banatul iugoslav 33 de şcoli 
primare de stat cu limba de predare româna, cu 4324 de elevi şi 79 de 
învăţători, dintre care 40 de învăţători români din Iugoslavia, plătiţi de statul 
iugoslav şi 39 de învăţători români din ţară, plătiți de statul român. La secția 
română de pe lângă liceul de stat sârbesc din Vârşeţ au funcționat 4 clase 
româneşti de curs inferior, cu 4 profesori din România şi 203 elevi, iar la 
şcoala normală sârbă din Vârşeţ au învăţat, cu cei 4 profesori români de la 
liceu, 27 de elevi români.(90) 

Aspecte din viața religioasă a românilor din Peninsula Balcanică 


Problemele vieții religioase ale românilor balcanici au fost legate de 
acțiunile Patriarhiei ecumenice de la Constantinopol, respectiv de 
respingerea în repetate rânduri a acţiunilor româneşti de către aceasta, mai 
ales la sfârşitul secolului al XIX-lea şi în primele decenii ale secolului XX. 

Românii au încercat să folosească limba română pentru nevoile 
religioase încă din a doua jumătate a secolului al XIX-lea. Filip Apostolescu 
scria, la 6 februarie 1873, din Ohrida, Ministrului Cultelor şi al Instrucțiunii 
Publice că: „se simte nevoia de cărți bisericeşti fiindcă numai cu ce avem nu 
se poate face pe deplin serviciul în limba română”(91). 

Poziţia Patriarhiei era destul de inconsecventă deoarece Patriarhia 
acordase dreptul bulgarilor de a avea un exarhat propriu şi militase pentru 
grecii din Serbia să aibă dreptul la limbă naţională în biserica lor de acolo. 

Românii au cerut şi ei dreptul la episcopat propriu încă din 1880, dar 
nu vor obţine acest drept decât mult mai târziu, în 1894 şi pentru scurtă 
vreme. 

Încercarea românilor de a folosi limba română în biserici se va izbi de 
fiecare dată de refuzul categoric al clerului grec şi al Patriarhiei din 
Constantinopol. Vor exista, în toată această perioadă, nenumărate agresiuni 
la care vor fi supuşi românii, mergând până la refuzul de a li se îngropa 
morții în cimitirele comunale, până la agresiuni fizice directe sau asasinarea 
preoților români. 

Începând cu anul 1892 românii au pornit o acţiune mai amplă pentru 
recunoaşterea drepturilor lor bisericeşti. Ei au trimis la Constantinopol o 
delegație care să înmâneze sultanului o petiție prin care să li se acorde 
dreptul la un episcopat propriu. Numărul iscăliturilor puse pe petiția 
deputaţilor români din Albania, Epir şi Macedonia care vor veni la 
Constantinopol pentru a cere numirea unui episcop român în Macedonia 
trecea de 5000. În şaptezeci de comune româneşti, consiliile comunale şi 
primarii au pus pecetea primăriei în josul petiţiilor. Consiliile comunale şi 
primăriile reprezentau oficial, în fața autorităților turceşti, toată populaţia 
acestor comune(92). Delegaţia era formată printre alții din Haralambie 
Balamaci, Dimitrie Atanasescu şi Apostol Mărgărit, iar petiția înaintată 
sultanului era un document programatic deosebit, sintetizând doleanţele 
aromânilor în problema religioasă: 

„În calitatea noastră de împuterniciţi ai poporaţiilor valahe din Turcia 
îndrăznim să vă declarăm cu respect, Sire, sentimentele de fidelitate şi 
recunoştinţă. Valahii sunt şi vor fi întotdeauna gata să-şi sacrifice şi 
existența şi averile pentru fericirea şi prosperitatea lubitului lor Stăpânitor şi 

Padişah. Cu toate acestea, ca să fie cruțat de nedreptăţile a căror victimă 
este, din partea Patriarhiei şi a mitropoliților greci, poporul valah, întocmai 
ca şi celelalte popoare din vastul imperiu al M.V. ar fi fericit să aibă un şef 
religios, valah de origine, pe care să îl aleagă şi să-l desemneze dânsul, care 
să se bucure de toată încrederea guvernului otoman să fie supus fidel al 
M.V. Imperiale”(93) şi care „să poarte numele de Mitropolit Primat şi a 
cărui misiune să fie de a supraveghea şi a conduce spiritual poporul 
aromânesc pe calea îndeplinirii datoriilor sacre față de Dumnezeu şi 
Suveran”. 

În 1893, Poarta a încercat să intervină în conflictul dintre Patriarhie ŞI 
credincioşii români, invitându-i pe aceştia să meargă la patriarhie şi să se 
înțeleagă în problema episcopului român. În urma acestei intervenţii, 
românii au adresat marelui vizir o petiție, iar când au fost primiţi, în ziua de 
9 iulie 1893, a luat cuvântul Take Mărgărit, arătând că au cerut de 
nenumărate ori dreptul la limba română în biserică şi tot de atâtea ori 
Patriarhia i-a refuzat, ceea ce contravine Tratatului de la Berlin, care 
proclamase libertatea de conştiinţă, prin urmare „interdicția Patriarhiei nu 
este nici dreaptă şi nici legală”(94). 

În cele din urmă, românii au obţinut dreptul de a avea un şef spiritual 
propriu. Cu foarte mare greutate a fost găsit un prelat în Peninsula Balcanică 
căruia să-i fie încredințată această funcție. Guvernul român ar fi dorit 
trimiterea unui episcop din ţară, care ar fi devenit supus otoman, dar această 
propunere nu s-a realizat(95). Printre candidaţii propuşi din ţară s-au 
numărat: preotul Simion Popescu, arhiereul Meletie, arhiereul Dosoftei. 

La propunerea lui Apostol Mărgărit, încă din 1893 a fost luată în 
considerare candidatura lui Antim, atunci mitropolit al Ohridei şi Prespei. 
De origine albanezo-română, Antim absolvise opt clase de seminar, fusese 
investit ca preot şi arhiereu de către Patriarhia de la Constantinopol, având şi 
cuvenitul berat al Înaltei Porți. În acea vreme el locuia la Cruşova, aşezare 
majoritar românească într-o zonă cu un număr însemnat de români, ceea ce 
ar fi putut uşor duce la realizarea dorințelor româneşti care urmăreau aspecte 
religioase şi politice(96). 

În cele din urmă, Antim a fost ales în funcţia de Mitropolit, a oficiat 
slujba conform celor prevăzute canonic în legătură cu rangul său. Patriarhia 
în 1896 nu voia să-l recunoască pe Antim şi instiga populația împotriva 
lui(97), lipsindu-l şi de Mitropolia Ohridei(98). 

În scurtul timp cât a îndeplinit această funcţie, Antim a putut 
hirotonisi mai mulți preoți şi la Bitolia a creat chiar şi un cimitir aromân; 
Apostol Mărgărit fiind înmormântat acolo în 1903, piatra funerară 
păstrându-se şi astăzi(99). 

Din păcate însă, acesta până la urmă nu s-a dovedit la înălțimea 
răspunderii pe care şi-o asumase. În 1899 s-a reîntors sub jurisdicția 
constantinopolitană, abandonându-i pe români(100). 

După abandonul lui Antim, românii se văd iarăşi fără un şef religios 
propriu. Cu toate acestea, urmărind obţinerea recunoaşterii individualității 
lor religioase îşi vor continua lupta pe lângă autoritățile otomane. 

În 1900, la 6/19 septembrie, Al. Pădeanu, consulul de la Salonic, 
trimitea o scurtă dare de seamă asupra stării actuale a chestiunii culturale şi 
solicita „Să se instituie o direcție generală serioasă, energică şi cu un 
program bine stabilit; să se sporească cât se poate de mult, chiar prin 
sacrificii, numărul preoţilor... ei sunt cei mai nimeriţi agenți; ar fi bine 
pentru Bitolia să se cumpere un imobil sau două pentru şcoli şi pentru a 
clădi în ele un paraclis”. (101) 

După anul 1900 lucrurile au continuat la fel, cu persecuții, şicane şi 
ostilități din partea Patriarhiei şi a arhiereilor greci(102). 

Toate demersurile Guvernului român pe lângă Patriarhie şi pe lângă 
sultan în legătură cu problema Episcopatului românilor balcanici au eşuat 
după 1894. 

În 1903, aproape întregul an, A. E. Lahovari, ministrul României la 
Constantinopol a dus tratative pentru înființarea Episcopatului dar fără nici 
un rezultat, deşi Patriarhia recunoscuse într-un document oficial prezența 
românească în Balcani afirmând că ,,„Macedonia nu este slavă, este mai 
curând o provincie elino-turco-vlahă”(103). 

În ianuarie 1905 s-a deschis la Bitolia paraclisul românesc, oficiindu- 
se în noaptea de 3 ianuarie 1905, pe la orele 1:30, o slujbă până la 4 
dimineaţa, slujba fiind oficiată de un preot din Grebena(104). 

Faţă de deschiderea acestui Paraclis, mitropolitul Ioachim şi-a 
manifestat dezaprobarea, ţinând o cuvântare virulentă în biserica greacă. 

În anul 1904 se puneau temeliile unei comunităţi româneşti la Salonic 
unde trăiau aproximativ 9000-10000 de români(105). Serviciul religios a 
fost oficiat de preotul român Theodor. Ulterior, cu sprijinul statului român s- 
au mai format comunităţi în alte opt oraşe: Coriţa, Târnova, Veria, Veleş, 
Uskiib, Cumanova, Coceani, Monastir, Perlepe(106). 

În acelaşi an, într-un raport al lui Lazăr Duma, Inspectorul şcolilor şi 
bisericilor româneşti din Turcia se menționa că existau „3l de comunități 
constituite în regulă şi funcționând în deplină armonie”(107). Dar tot în 
acest an, acțiunile Patriarhiei au fost foarte puternice. 

Între 1904-1905 s-au înregistrat şi numeroase atacuri ale bandelor de 
antarți greci împotriva românilor(108). 


231 


În acest context sultanul a emis Iradeaua imperială, menţionată deja, 
din 9/22 mai 1905 care asigura şi folosirea limbii române în biserică. 

Patriarhul Ioachim a protestat pe lângă marele vizir contra noului 
statut acordat românilor, iar în şedinţa Sfântului Sinod din 12 octombrie 
1905 a propus să fie anatemizaţi toți preoţii şi credincioşii „care îndrăznesc 
să se roage lui Dumnezeu în limba maternă”(109). 

Poziţia Patriarhiei a dus la ruperea relaţiilor diplomatice şi comerciale 
cu România(110). 

Victoria revoluţiei Junilor Turci din 1908 şi primii ani ce au urmat 
acesteia părea a deschide perspective şi pentru rezolvarea problemei 
religioase a românilor din Balcani(111). Reîncepeau astfel, sub cele mai 
diverse forme acțiunile pentru organizarea unui Episcopat românesc, cu un 
regim legal recunoscut şi garantat(1 12). 

Problema bisericească s-a dezbătut în cadrul Congreselor româneşti 
din 1909 şi 1910 (113). De asemenea problema a stat în atenţia aromânilor 
aflaţi în Regat şi care activau în cadrul Societăţii de Cultură Macedoromână, 
precum şi în aceea a presei româneşti. 

În Balcani s-a decis să se depună la Patriarhie un Memoriu în favoarea 
soluționării problemelor aromânilor. 

Delegații români (printre care: N. Bendu din Cruşova, D. Cicma din 
Turia, Gake Papa din Abela, D. Dadralescu din Veria, Iancu Nicola Ghiţă 
din Giumaia de Sus, Hristu lambu din Salonic, Tasula Zega din Caterina, D. 
V. Ceanescu din Nevesca, I. Rizescu din Băiasa, N. Batzaria - senator, F. 
Mişa - deputat, N. Papahagi, director al Internatului Universitar din 
Constantinopol, Ştefan Ciumeti, inginer din Monastir)(114) au fost primiţi 
de valiul Reşid Paşa care le-a promis tot sprijinul. 

Un an mai târziu, pe 16/29 martie 1911, N. Batzaria l-a vizitat pe P. S. 
Patriarhul Ecumenic şi i-a înmânat o notă în limba greacă(115). În aceasta 
se cerea în numele aromânilor, printre altele: 

„Românii nu doresc altceva decât să se bucure din partea Bisericii 
Mame de aceeaşi afecţiune şi solicitudine în nevoile lor spirituale, de care se 
bucură şi toți ceilalți fii spirituali ai ei. Pentru a ajunge la acest scop, ei 
socotesc nimerit şi solicită următoarele: (...) folosirea limbii române în 
exercitarea datoriilor creştineşti, adică în săvârşirea slujbei, a ceremoniilor 
religioase şi în general a oricărui act religios”, lucru care nu contravine 
„dogmelor şi canoanelor ortodoxe de Răsărit”. Se mai cerea: „să se ridice 
caterisirea şi afurisenia tuturor preoţilor care ţin slujbe în româneşte în 
bisericile şi  paraclisurile româneşti; episcopii şi mitropoliţii să 
hirotonisească preoții şi candidații propuşi de poporul român şi care 
urmează să slujească în biserici şi paraclisuri în parohiile româneşti”. 

Patriarhul Ioachim al III-lea a primit nota şi a promis că o va supune 
dezbaterii în Sfântul Sinod şi în Consiliul Mixt. Dar Sinodul a amânat luarea 
unei decizii, amânare care s-a dovedit a fi sine die. 

Presa, a adoptat o atitudine negativă şi agresivă vis-ă-vis de aceste 
cereri ale românilor( 116). 

Datorită acestei poziţii, cu tot sprijinul din partea guvernului turc, 
acțiunea petiționară a românilor s-a soldat în final cu un eşec. 

În 1911 în cadrul societăţii româneşti şi-a făcut tot mai mult loc ideea 
ca românii credincioşi să-şi organizeze, prin inițiativă proprie, chiar printr-o 
ruptură cu Patriarhia, o biserică distinctă, românească, cu o ierarhie 
corespunzătoare. Societatea de Cultură Macedoromână trimetea în iulie 
1911 o adresă către toate comunitățile româneşti din Peninsula Balcanică 
pentru a se întruni şi a dezbate problema religioasă(117). 

Comunitățile au cerut în unanimitate: „Episcop independent! Biserică 
Naţională! Despărțirea de Patriarhia Ecumenică!”"(118). 

Dacă în cazul celorlalți ortodocşi din Balcani cedase (cazul bulgarilor 
şi al sârbilor), în ceea ce priveşte pe români, Patriarhia a rămas 
intransigentă. 

Politica „faptului împlinit”, crearea unui episcopat propriu chiar cu 
preţul unei rupturi a relaţiilor cu Patriarhia Ecumenică nu s-a putut pune în 
aplicare, deşi ideea episcopatului nu a fost abandonată nici în anii următori, 
respectiv în timpul războaielor balcanice. 

Problema religioasă a românilor balcanici a figurat în documentele 
Conferinţei de la Londra şi a Congresului de Pace de la Bucureşti (august 
1913) dar ulterior actelor prin care şi Serbia şi Bulgaria şi Grecia erau de 
acord şi recunoşteau drepturile românilor balcanici de a avea şcoli şi biserici 
în limba maternă nu li s-a mai dat nici o atenţie. La rândul lor, statele 
balcanice au căutat mereu pretexte de a se sustrage intervențiilor amicale ale 
statului român şi de a pune piedici bunului mers al cauzei aromânilor. 

După izbucnirea primului război mondial, întreaga Macedonie fiind 
teatrul luptelor şi răscolirilor războiului, criza chestiunii româneşti din 
Meglenia a fost închisă de către autoritățile greceşti. Regiunea, căzând în 
zona de frontieră dintre Serbia şi Bulgaria, populaţia românească - se spunea 
- ar fi alimentat tulburările din aceste părți. Multe din şcolile şi bisericile 
noastre din Grecia au rămas închise din cauza dificultăților de ordin 
economic, refacerea lor necesitând sume mari, altele s-au închis din cauza 
descreşterii populației aromâne din unele regiuni, în urma curentului de 
emigrare în România, curent determinat de condiţiile economice care apăsau 
asupra vieții românilor din Grecia(119). 

Până la primul război mondial în vechea Macedonie existau 38 de 
biserici. După război situația bisericilor româneşti a avut o evoluţie similară 
cu cea a şcolilor româneşti de la sud de Dunăre. 

În Albania din cele 10 biserici româneşti câte existau în anul 1912 mai 
funcționau numai 6 în anul 1941. În anul 1922 statul român aloca suma de 
50000 de lei pentru repararea bisericii din Elbasan, ruinată în urma 
cutremurului din 1920 şi 50000 de lei pentru construirea bisericii române 
din Corcea. De asemenea 26000 de lei erau alocați pentru procurarea a 3 
costume de haine preoţeşti destinate preoților bisericilor române din Corcea, 
Elbasan şi Grabova.(120) 

În anul 1925 în bisericile româneşti din Albania oficiau următorii 
preoți: Cotta Balamace (Corcea), N. Popescu (Pleasa), H. Dumitrescu 
(Şipsca), P. Gugea (Nicea), C. Constantin (Grabova), N. Pecina şi lon Toda 
(Elbasan).(121) În memoriul din 8 iulie 1926 al Ministerului Afacerilor 
Străine se arăta că în bisericile româneşti din Albania se făcea slujbă în 
limba română numai în cele din Elbasan şi Corcea şi se obținuse un post de 
diacon la Tirana. În celelalte , slujba se făcea alternativ în limbile română, 
albaneză şi greacă. Ministrul Simion Mândrescu constata că în Tirana şi 
Durazzo, în anul 1925, deşi majoritatea ortodocşilor erau români, exceptând 
personalul legaţiei Greciei, serviciul divin se făcea în limba greacă şi o mică 
parte în limba albaneză, preoţii şi cântăreții fiind absolvenți ai şcolilor 
greceşti. Simion Mândrescu propunea într-un memoriu numirea unui 
episcop român pentru Albania, dar a reuşit numai inaugurarea bisericii 
româneşti din Corcea, în 1925.(122) 

În anul 1942 funcționau ca preoți români în Albania: Gh. Puia 
(Pleasa), Gh. Anastas (Nicea), D. Coconeş (Lunca), V. Nişcu (Grabova), V. 
Popa (Şipsca), Al. Bebi (Elbasan).(123) 

În privinţa organizării bisericeşti în Bulgaria, înainte de primul război 
mondial, acolo unde existau comunități româneşti, serviciul divin era 
celebrat în limba română, de preoți români; ulterior parohiile româneşti au 
fost înglobate în cele bulgăreşti. Preoții români au fost îndepărtați, iar cei 
care au rămas au fost siliți să celebreze serviciul religios în limba bulgară, 
folosind cărți bisericeşti bulgăreşti. S-a ajuns ca în deceniul al patrulea al 
secolului al XX-lea, să se oficieze în limba română doar la Sofia, Bregova şi 
Giumaia. 

În Grecia, biserica românească era subordonată ierarhic bisericii 
ortodoxe greceşti, preoții trebuind să fie cetățeni greci. Politica de 
obstrucționare a preoţilor care slujeau în bisericile comunităților române, în 
limba română, a continuat şi după primul război mondial. Lăcaşurile de cult 
româneşti, construite de comunitățile locale, de multe ori cu sprijinul 
financiar al statului român, fie au fost distruse în timpul războiului, fie au 
fost preluate de autorităţile greceşti. 

Astfel la Oşani înainte de anul 1912, comunitatea română deţinea o 
biserică, mânăstirea Sf. Apostoli şi un paraclis, dar în anul 1925 se mai 

servea doar de paraclis. La Lunguţa, unde între anii 1913-1916 se serveau 
de biserică, alternativ, grecii şi românii, biserica a fost preluată de greci, iar 
la Cupa mitropolitul grec a interzis intrarea în biserică a preotului român 
„fiindcă a avut îndrăzneala să cânte în ziua Învierii Evanghelia în 
româneşte”(124). La Liumniţa biserica a fost distrusă în timpul războiului, 
iar în munții Pind în comunele româneşti au fost instalați preoţi greci: 
„Bisericile au fost luate de greci, în unele slujeşte preotul grec iar altele au 
fost închise(125). 

Cu toate acestea, în perioada interbelică au continuat să funcţioneze în 
Grecia ll biserici româneşti, iar statul român a continuat să plătească 
indemnizaţiile personalului clerical. 

În Iugoslavia, în domeniul bisericesc a fost dusă aceeaşi politică ca şi 
în domeniul şcolar. În anul 1919 autorităţile sârbeşti au permis 
redeschiderea bisericilor române din Bitolia, Cruşova, Gopeşi şi Molovişte, 
dar motivându-se lipsa preoților, s-a deschis în fapt numai biserica din 
Bitolia, la 8 noiembrie 1919.(126) Într-o petiție adresată ambasadei 
României la Belgrad, preotul Teodor Constantin de la această biserică arăta 
că în ziua de 16 ianuarie 1921 a fost invitat la Protoerie, unde i s-a cerut să 
predea cheile şi tot ce aparținea acestei biserici, pe motiv că „....legea nu 
îngăduie supuşilor străini ca să funcționeze servind interesele supuşilor 
sârbi”. Preotul a refuzat, sub pretext că biserica aparţine statului 
român.(127) 

În noiembrie 1938, autorităţile ecleziastice din Bitolia reiau ofensiva 
împotriva bisericii române din acest oraş. Preotul Gh. Cosmescu a fost 
somat să predea cheile bisericii. Cum acesta s-a îmbolnăvit, biserica a fost 
închisă, iar cheile au fost păstrate la consulat. Preotul Cosmescu a cerut 
autorităţilor locale să se adreseze consulatului, deoarece biserica era 
proprietatea statului român.(128) La 30 decembrie 1938, consulul Simion 
Berberi anunţa consulatului României din Skoplje decesul şi înmormântarea 
protoiereului Teodor Constantin. Încercările statului român de a păstra cel 
puţin biserica şi cimitirul român din Bitolia au eşuat. Biserica română din 
Bitolia a fost declarată biserică sârbă la 12 noiembrie 1939, când s-a oficiat 
prima slujbă în limba sârbă. Cimitirul a fost şi el luat, iar preotului 
Cosmescu 1 s-a interzis să slujească în paraclis începând cu ziua de 4 
noiembrie. 

Într-un raport din septembrie 1940, consulul României la Skoplje, 
Emil Oprişanu, referindu-se la confiscarea bisericilor româneşti remarca: 
„„„„icoanele cu inscripţiile în limba română au mai rămas în câteva biserici, 
tristă mărturie a unui trecut când românii se puteau ruga în limba 
lor...Cimitirul ne-a fost luat cu forța şi acum este de aşteptat ca sârbizarea să 
se întindă şi asupra morţilor: placa cu inscripția română de la intrare a fost 

smulsă din prima zi şi în curând pietrele de pe morminte, pe care stau săpate 
în româneşte suferinţele îndurate de atâţia martiri ai cauzei noastre vor fi şi 
ele sfărâmate sau şterse de dălțile sârbeşti”.(129) 

Pentru reglementarea vieţii religioase a românilor din Banatul 
iugoslav şi a sârbilor din Banatul românesc a fost formată o comisie mixtă, 
s-au purtat tratative timp de 12 ani şi abia la 2 iulie 1934 a fost semnată la 
Belgrad Convenţia relativă la regimul bisericilor ortodoxe române şi sârbe 
din această zonă. Parlamentul României a ratificat convenţia în iunie 1935. 
Iugoslavia însă nu a ratificat-o. Au funcționat însă în Banatul sârbesc 53 de 
parohii ortodoxe române, 45 sufragane Episcopiei Caransebeşului şi 8 
Episcopiei Aradului, pentru 67896 de români, pentru care statul român 
plătea anual 2976000 lei.(130) 

